આધ્યાત્મિક પ્રભાવથી યુક્ત આપણી આ ભારતભૂમિ આપણા ઋષિમુનિઓના કઠોર તપ તથા શ્રેષ્ઠ ત્યાગના નિત્ય-શુદ્ધ તરંગોથી વ્યાપ્ત પાવન ધરા છે. જગાત્મગુરુ ભારતે જ વિશ્ર્વને સૌ પ્રથમ એ જ્ઞાન આપ્યું હતું કે આ સમગ્ર સૃષ્ટિમાં સચરાચર સર્વ એક જ માળામાં પરોવાયેલા મણકા છે અને ‘વસુધૈવ કુટુમ્બકમ્’ એ સર્વવ્યાપી મંત્રનો જયઘોષ કર્યો હતો. આ પવિત્ર ભૂમિ ઉપર જ અધ્યાત્મના ઉત્કૃષ્ટ મંત્રોનો ઉદ્ભવ થયો હતો. આ જ્ઞાન અને પ્રેરણાની જન્મદાયી ભૂમિએ વિશ્ર્વને જ્ઞાનની દૃષ્ટિ આપી છે. આ જ્ઞાનનો પ્રકાશ આપણા સૌના હૃદયમાં પ્રકાશિત થશે ત્યારે સમગ્ર ભારત દેદીપ્યમાન બનીને વિશ્ર્વમાં જ્ઞાનનો પ્રકાશ પ્રસરાવશે. આથી ભારત જાગૃત થશે તો જ વિશ્ર્વ જાગૃત થશે.